Predkladacia správa 

Materiál Správa o činnosti Úradu jadrového dozoru Slovenskej republiky a bezpečnosti jadrových zariadení v Slovenskej republike za rok 2001 sa predkladá na základe uznesenia vlády SR č. 871 z 23. novembra 1993, ktorým vláda SR uložila predsedovi Úradu jadrového dozoru SR pravidelne jedenkrát ročne predkladať na rokovanie vlády SR Správu o  výsledkoch činnosti Úradu jadrového dozoru SR a o bezpečnosti jadrových zariadení v SR za predchádzajúci rok.

Materiál je predložený za účelom zabezpečenia informovanosti vlády Slovenskej republiky o stave jadrovej bezpečnosti jadrových zariadení v Slovenskej republike a činnostiach, ktoré boli v uplynulom období urobené v oblasti štátneho dozoru nad jadrovou bezpečnosťou a pri zvyšovaní jadrovej bezpečnosti jadrových zariadení prevádzkovaných v Slovenskej republike.

Obsahom správy je informácia o stave v nasledovných oblastiach:

- Legislatívna činnosť
- Hodnotenie a kontrola bezpečnosti JZ
- Činnosť technickej podpory
- Jadrové materiály a fyzická ochrana JZ
- Rádioaktívne odpady (RAO)
- Zabezpečovanie kvality
- Kvalifikácia a príprava zamestnancov
- Protihavarijné plánovanie
- Medzinárodná spolupráca
- Informovanie verejnosti

Spolu so správou je spracovaný návrh uznesenia vlády, ktorým sa navrhuje uložiť predsedovi ÚJD SR zabezpečenie rozhodujúcich úloh v oblasti dozoru nad jadrovou bezpečnosťou jadrových zariadení v roku 2002. Realizácia uložených úloh v uznesení nebude mať dopad na štátny rozpočet.

Predkladaný materiál nemá finančný, ekonomický, environmentálny vplyv ani vplyv na zamestnanosť a preto neobsahuje príslušnú doložku.

V zmysle článku 10 odsek 6 písm. a) Smernice na prípravu a predkladanie materiálov na rokovanie vlády SR (schválené uznesením vlády SR č. 512 z 13.6:2001) materiál nebol zaslaný na pripomienkovanie.